**Ordinul nr.........**

 **pentru modificarea şi completarea**

**Procedurii de comunicare prin mijloace electronice de transmitere la distanţă între Ministerul Finanţelor Publice/organul fiscal central şi persoanele fizice, persoanele juridice şi alte entităţi fără personalitate juridică, aprobată prin Ordinul ministrului finanţelor publice nr. 660/2017**

 În temeiul prevederilor art. 47 alin. (16), art. 79 alin. (4) și art. 80 din Legea nr. 207/2015 privind Codul de procedură fiscală, cu modificările şi completările ulterioare şi ale art. 10 alin. (4) din Hotărârea Guvernului nr. 34/2009 privind organizarea şi funcţionarea Ministerului Finanţelor Publice, cu modificările şi completările ulterioare,

 având în vedere avizul Ministerului Transporturilor Infrastructurii și Comunicaţiilor comunicat prin adresa nr. .........................2020,

**ministrul finanţelor publice** emite următorul ordin:

 **ART. I**

 Procedura de comunicare prin mijloace electronice de transmitere la distanţă între Ministerul Finanţelor Publice/organul fiscal central şi persoanele fizice, persoanele juridice şi alte entităţi fără personalitate juridică, aprobată prin Ordinul ministrului finanţelor publice nr. 660/2017, publicat în Monitorul Oficial al României, Partea I, nr. 368 din 17 mai 2017, se modifică şi se completează după cum urmează:

**1. La articolul 5 , după litera h) se introduce o nouă literă, lit. h1), cu următorul cuprins:**

„h1) ,,identificare vizuală online – procesul de recunoștere unică prin sistem video a persoanei fizice titular sau reprezentant desemnat/împuternicit al persoanelor fizice, juridice sau entităţii fără personalitate juridică în baza documentelor transmise și/sau informaţiilor comunicate de persoana fizică, reprezentantul legal, împuternicitul sau reprezentantul desemnat pe baza acordului privind prelucrarea datelor cu caracter personal conform Regulamentului nr. 2016/679.”

**2. La articolul 5 , după litera n) se introduce o nouă literă, lit. o), cu următorul cuprins:**

„o) sistem video - sistem de transmitere și de înregistrare a imaginii.”

**3. La articolul 17, alineatele (4), (5) și (6) se modifică şi vor avea următorul cuprins:**

„(4) În situaţia în care nu sunt acceptaţi termenii şi condiţiile de utilizare a SPV cererea de înregistrare în SPV se respinge.

(5) În situaţia în care împuternicirea nu este generală pentru toate operaţiunile din SPV sau desemnarea ca reprezentant nu este generală pentru toate operaţiunile din SPV se notifică solicitantul la adresa de poştă electronică, în termen de 5 zile de la înregistrare, cu privire la transmiterea documentelor. Dispozițiile alin. (2) se aplică în mod corespunzător.

(6) În situaţia în care informaţiile referitoare la datele de identificare ale persoanei juridice, ale entităţii fără personalitate juridică sau ale persoanei fizice sunt validate, dar informaţiile referitoare la calitatea de reprezentant sau calitatea de împuternicit nu se pot verifica ori informaţiile furnizate sunt insuficiente sau din verificarea documentelor justificative prezentate opțional rezultă că acestea conțin date incomplete sau incorecte, se notifică solicitantul la adresa de poştă electronică, în termen de 5 zile de la înregistrare, cu privire la completarea informațiilor sau cu privire la faptul că aprobarea cererii de înregistrare se face la ghişeu ori prinidentificare vizuală online.

**4. După alineatul (6) al articolului 17 se introduce un nou alineat, alin. (61), cu următorul cuprins:**

(61) În cazul în care aprobarea cererii de înregistrare se face prin identificarea vizuală online, astfel cum aceasta este prevăzută la alin. (6), organul fiscal inițiază procesul de recunoaștere prin sistem video cu persoana care a desemnat sau împuternicit solicitantul, în scopul confirmării calității atribuite acestuia. În acest sens, organul fiscal notifică atât solicitantul cât și entitatea care l-a desemnat/împuternicit la adresele de poştă electronică, completate în cererea de înregistrate, în termen de 5 zile de la înregistrare. Dispozițiile art. 20, alin. (6) lit. c) și ale art. 21 alin. (21) – (28) și (41) se aplică în mod corespunzător.”

**5. După alineatul (11) al articolului 17 se introduc două noi alineate, alin. (111) și (112), cu următorul cuprins:**

(111) În cazul aprobării cererii de înregistrare prin identificare vizuală online, reprezentantul legal/reprezentantul desemnat/împuternicitul utilizează sistemul video oferit pe platforma informatică dedicată.

(112) În vederea aprobării cererii prevăzute la alin. (1) prin identificare vizuală online, reprezentantul legal/reprezentantul desemnat/împuternicitul prezintă documentele și/sau comunică informațiile solicitate de organul fiscal central. Dispozițiile art. 21 alin. (21) – (28) și (41) se aplică în mod corespunzător.

**6. La articolul 20 alineatul (6), după litera b) se introduce o nouă literă, lit. c), cu următorul cuprins:**

 „c) aprobare prin identificare vizuală online. În acest caz persoana fizică trebuie să se programeze online, prin intermediul aplicației disponibile pe site-ul ANAF selectând data și ora la care este disponibilă pentru a fi inițiată procedura de identificare vizuală online.”

**7. După alineatul (2) al articolului 21 se introduc opt noi alineate, alin. (21) – (28), cu următorul cuprins:**

„(21) În cazul exercitării de către persoana fizică a opțiunii privind aprobarea prin identificare vizuală online Ministerul Finanţelor Publice/Agenţia Naţională de Administrare Fiscală inițiază identificarea prin sistem video.”

(22) În vederea identificării vizuale online Ministerul Finanţelor Publice/Agenţia Naţională de Administrare Fiscală transmite persoanei fizice o informare, pe adresa de poștă electronică completată în formularul de înregistrare, care cuprinde:

a) instructiuni de desfasurare a identificării vizuale online ce se va derula;

b) comunicarea faptului că, în situația în care nu poate participa la identificarea vizuală online la data și ora programată, acesta are posibilitatea de a solicita o reprogramare, prin accesarea aplicației de programari online pusă la dispoziție;

c) comunicarea faptului ca neprezentarea la ora si data ce va fi comunicata va conduce la respingerea inregistrarii în SPV;

d) reguli de conduită.

(23) În situatia în care persoana fizică nu este prezentă la sesiunea de identificare vizuală online la data și ora programată/reprogramată, cererea de înregistrare în SPV se respinge.

(24) În cazul în care documentele transmise în vederea identificării vizuale online de persoana fizică nu reprezintă imaginea actului de identitate valabil și/sau datele nu sunt corecte atunci cererea de înregistrare în SPV se respinge.

(25) În timpul sesiunii de identificare vizuală online funcționarul public poate formula întrebări cu privire la informații ce trebuie să conțină elemente cunoscute de Ministerul Finanţelor Publice/Agenţia Naţională de Administrare Fiscală si persoana fizică.

(26) În situatia în care persoana fizică nu răspunde corect întrebărilor adresate, cererea de înregistrare în SPV se respinge.

(27) În cazul în care identificarea vizuală online se întrerupe din motive tehnice independente de voința solicitantului și/sau a Ministerului Finanţelor Publice/Agenţiei Naţionale de Administrare Fiscală, se transmite un mesaj contribuabilului pe adresa de poștă electronică cu privire la faptul că trebuie să se reprogrameze.

(28) În cazul în care identificarea vizuală online s-a realizat cu succes, se procedează la aprobarea cererii și se transmite un mesaj contribuabilului pe adresa de poștă electronică.

**8. După alineatul (4) al articolului 21 se introduce un nou alineat, alin. (41), cu următorul cuprins:**

 (41) Organul fiscal central arhivează datele furnizate pentru aprobarea cererilor de înregistrare, potrivit prevederilor legale în vigoare.

**9**. **La articolul 24 alineatul (1), după litera j) se introduce o nouă literă, lit. k), cu următorul cuprins:**

„k) informaţii referitoare la efectuarea de plăți potrivit art. 163 din Codul de procedură fiscală.”

**10. După articolul 241 se introduce un nou articol, articolul 242, cu următorul cuprins:**

**„Articolul 242**

**Efectuarea plăților de către persoanele fizice, persoanele juridice şi alte entităţi fără personalitate juridică**

Contribuabilii pot efectua plăți în sistem online pentru tipurile de creanţe fiscale stabilite în anexa la Ordinul ministrului finanţelor publice nr. 1376/2016 privind tipurile de creanţe fiscale care pot fi plătite prin intermediul cardurilor bancare în sistem online prin intermediul Sistemului Naţional Electronic de Plăţi, cu modificările și completările ulterioare.

**ART. II**

Dispozițiile prevăzute la art. I pct. 1-7 intră în vigoare în termen de 2 luni de la data publicării prezentului ordin în Monitorul Oficial al României, Partea I. ”

 **ART. III**

 Prezentul ordin se publică în Monitorul Oficial al României, Partea I.

**MINISTRUL FINANŢELOR PUBLICE,**

**Vasile-Florin CÎȚU**

Emis la Bucureşti, ...............